錢大夫赴并州
作者：楊億
朝代：宋

paragraphs: 太原西北勁兵處，地直雲中控定襄。
六月出師平玁狁，九天選將下文昌。
車魚辟士應難得，詩禮臨戎亦未妨。
緩急羽書須自草，平安烽火鎮相望。
柳營禀畏將軍令，毳幕懷來塞下羌。
清嘯肯饒劉越石，長纓終係左賢王。
關山萬里邊塵靜，亭館三冬朔雪狂。
笛怨梅花新度曲，樽傾竹葉淺飛觴。
禦寒應覺重裘暖，料敵懸憂兩髩蒼。
只待今年破虜後，徵歸論道坐巖廊。